Lohjan Seudun Kristiliset Eläkeläiset ry (Krell)

Retki Helsinkiin 17.5.2023

Lohjan Seudun Kristilliset Eläkeläiset ry:n kevään 2023 ensimmäinen retki toteutui keskiviikkona 17.5.2023 lämpimässä kevätsäässä. Yhdistyksen 31 jäsentä olivat Tilausliikenteen bussin kyydissä, kun matka alkoi kohti pääkaupunkia. Ensimmäinen tutustumiskohteemme oli Helsingin juutalainen seurakunta ja sen kaunis, vuonna 1906 valmistunut synagoga. Oppaanamme toimi FM Irene Jelin, joka esitteli synagogassa toimivaa, noin 1300 jäsenen seurakuntaa ja itse synagogarakennusta. Jumalanpalveluksissa miehet istuvat nimetyillä paikoillaan synagogasalissa, naiset lehtereillä. Juutalaisten pyhä kirja on Tanach, johon kuuluvat Toora eli viisi Mooseksen kirjaa, Nevi’im eli Profeettain kirjat sekä Ketuvim eli Kirjoitukset. Pyhiä kirjoitusrullia säilytetään salin etuosassa olevassa, kauniisti koristetussa kaapissa, josta ne nostetaan salin keskiosassa olevaan lukupulpettiin.

Irene Jelin kertoi myös elävästi naisen asemasta juutalaisuudessa ja luki aiheeseen liittyviä otteita Pyhistä Kirjoituksista. Kysymyksiä tulvi oppaallemme molemmista aiheista.

Saimme runsaasti ajateltavaa lähtiessämme lounaalle Pääpostin ravintolaan. Maukkaan aterian jälkeen ryhmä käveli rautatieaseman toiselle puolelle Ateneumin taidemuseoon, jossa oli juuri avautunut Albert Edelfeltin taidetta esittelevä, kiinnostava näyttely. Esillä oli yli 230 teosta, joista osa oli ensimmäistä kertaa esillä Suomessa. Ateneumin uusittu museomyymälä ja kahvila-ravintola kiinnostivat ryhmän jäseniä näyttelykierroksen jälkeen. Tilausliikenteen bussi sai paikan aivan Ateneumin edestä lähtöhetken tullessa. Haimme vielä yhden takin, joka oli jäänyt Ateneumiin ja jatkoimme sitten matkaa kohti Lohjaa kokeneen kuljettajan ohjaamassa autossa.

Kevään ensimmäinen retki sai osallistujilta runsaasti kiitosta mielenkiintoisista ja harvinaisista kohteista Helsingissä. Pääkaupungissa on monia hienoja kohteita, joita kannattaa lähteä katsomaan.

Alli Brummer

Kuvia synagogan sisältä,

Yleiskuva synagogasta, ryhmän oppaana FM Irene Jelin

Salin keskiosassa oleva lukupulpetti

Daavidin tähti koristaa salin etuosan kaappia, jossa säilytetään Pyhiä Kirjoituksia

Synagogaa ympäröi kolme naisten lehteriä

